কংগ্রেস একটি ‘ডুবন্ত জাহাজ’, কংগ্রেস এখন ইতিহাস। পঞ্জাবে নির্বাচনী প্রচারে গিয়ে দেশের প্রধান বিরোধী দলকে এই ভাবেই আক্রমণ করলেন প্রধানমন্ত্রী নরেন্দ্র মোদী। বললেন, ‘কংগ্রেস এখন শেষ শয্যায়।’
শিরোমনি অকালি দলের সঙ্গে ২০০৭ সাল থেকে জোট বেঁধে পঞ্জাবে সরকার চালাচ্ছে বিজেপি। এ বার নির্বাচনেও এক সঙ্গে লড়ছে দুই দল। যৌথ নির্বাচনী প্রচারে এসে পঞ্জাবের জলন্ধরের সভায় মোদী বলেন, ‘কংগ্রেসের কোনও নীতি নিয়ম নেই। রাজনৈতিক ভাবে বেঁচে থাকার জন্য বাংলায় একবার কমিউনিস্টদের সঙ্গে জোট বাঁধল। আবার যাদের এতদিন ধরে বিরোধিতা করে আসল, সেই সমাজবাদীদের সঙ্গে উত্তরপ্রদেশে জোট করল।’
‘দেশ ৭০ বছর ধরে ধ্বংসের রাজনীতি দেখেছে। তারই ফল ভুগছে দেশের নবীন প্রজন্ম। যদি রাজনীতি করতে হয়, তবে উন্নয়নের রাজনীতি করুন,’ বলেন প্রধানমন্ত্রী।
মোদী দুর্নীতি ও কালো টাকার বিরুদ্ধে তাঁর লড়াইয়ের কথাও উল্লেখ করেন। আগামী মাস থেকে পঞ্জাব, উত্তরপ্রদেশ—সহ পাঁচ রাজ্যে নির্বাচন শুরু হচ্ছে। পঞ্জাবে তারই প্রচার শুরু করলেন মোদী।